ZEN เปิดแผนธุรกิจครึ่งปีหลัง ลุยขายสินค้าเดลิเวอรี่กระตุ้นยอดขาย
ZEN เปิดแผนธุรกิจครึ่งปีหลัง ลุยขายสินค้าเดลิเวอรี่กระตุ้นยอดขาย
ZEN เปิดแผนธุรกิจครึ่งปีหลัง ลุยขายสินค้าเดลิเวอรี่กระตุ้นยอดขาย
9 ส.ค. 2562

นายบุญยง ตันสกุล ประธานเจ้าหน้าที่บริหาร บริษัท เซ็น คอร์ปอเรชั่น กรุ๊ป จำกัด (มหาชน) หรือ ZEN เปิดเผยว่า แผนการดำเนินงานช่วงกว่า 4 เดือนที่เหลือของปีนี้ บริษัทจะเร่งขยายสาขาร้านอาหารแบรนด์ต่าง ๆ เพิ่มขึ้นกว่าในช่วงครึ่งปีแรก ภายใต้กลยุทธ์การขยายสาขาผ่านแฟรนไชส์ การแตกทำเลใหม่ๆ และแตกซับแบรนด์ เพื่อขยายสาขาทั้งที่อยู่ภายในและภายนอกศูนย์การค้า เช่น การเปิดร้านเขียง ทู โก ภายในสถานีรถไฟฟ้าใต้ดิน ที่เน้นจำหน่ายอาหารปรุงสำเร็จพร้อมรับประทานไว้บริการลูกค้าเพื่อความสะดวกรวดเร็ว, การขยายสาขาร้าน AKA เป็นต้น
นอกจากนี้ บริษัทยังได้วางแผนเพิ่มยอดขายจากช่องทางเดลิเวอรี่อย่างต่อเนื่อง เพื่อตอบสนองไลฟ์สไตล์ผู้บริโภคในยุคปัจจุบันที่นิยมสั่งอาหารมารับประทานที่บ้านหรือในที่ทำงานเพื่อความสะดวกรวดเร็ว เช่น การเปิดร้านเพื่อให้บริการแบบเดลิเวอรี่โดยเฉพาะ ซึ่งเป็นหนึ่งในกลยุทธ์สำคัญที่จะเพิ่มขีดความสามารถทำกำไรขั้นต้น เนื่องจากสามารถเพิ่มยอดขายในแต่ละสาขาโดยแชร์ต้นทุนและบุคลากรที่มีอยู่ได้
สำหรับผลการดำเนินงานในไตรมาส 2/62  มีอัตราการเติบโตอยู่ในระดับที่น่าพอใจ โดยมีรายได้รวม 765.2 ล้านบาท เพิ่มขึ้น 4% จากช่วงเดียวกันของปีที่ผ่านมา และมีกำไร 33.2 ล้านบาท เพิ่มขึ้น 12.2% จากช่วงเดียวกันของปีก่อน ที่มีกำไรหลังหักรายได้พิเศษจากการกลับรายการตั้งสำรองค่ารื้อถอนแล้ว จำนวน 29.6 ล้านบาท
ทั้งนี้ การเติบโตของผลการดำเนินงานไตรมาส 2/62 มีปัจจัยมาจากการเปิดสาขาใหม่ โดยเฉพาะร้านอาหารตามสั่งภายใต้แบรนด์ ‘เขียง’ ที่มีผู้สนใจลงทุนซื้อแฟรนไชส์เป็นจำนวนมาก จึงสามารถขายสาขาได้อย่างรวดเร็วและสร้างยอดขายต่อสาขาอยู่ในระดับที่น่าพอใจ ส่วนภาพรวมอัตราการเติบโตยอดขายสาขาเดิม (SSSG) ปรับตัวดีขึ้นหลังจากมีการออกเมนูใหม่ ๆ และการทำโปรโมชั่นร่วมกันกับพันธมิตรต่าง ๆ ขณะที่ช่องทางเดลิเวอรี่ก็มีอัตราเติบโตที่ดีกว่าเป้าหมาย โดยสามารถทำยอดขายรวมทุกแบรนด์เพิ่มขึ้นเป็นเดือนละ 10-15 ล้านบาท รวมถึงบริษัทสามารถควบคุมค่าใช้จ่ายในการขายและบริหาร (SG&amp;A) ได้อย่างมีประสิทธิภาพ
ขณะที่ภาพรวมผลการดำเนินงาน 6 เดือนแรกของปีนี้ มีรายได้รวม 1,495.7 ล้านบาท เพิ่มขึ้น 3.0% จากช่วงเดียวกันของปีก่อน และมีกำไร 65.3 ล้านบาท เพิ่มขึ้น 21.4% จากช่วงเดียวกันของปีก่อนที่ทำได้ 53.8 ล้านบาท (หลังหักรายได้จากการกลับรายการประมาณการหนี้สินการรื้อถอนจำนวน 17.3 ล้านบาทของปีที่ผ่านมา) จากปัจจัยการเปิดให้บริการสาขาใหม่เพิ่มขึ้น
โดย ณ สิ้นเดือน มิ.ย.62 บริษัทมีร้านอาหารเปิดให้บริการทั้งสิ้น 275 สาขา และยอดขายสาขาเดิมที่ปรับตัวดีขึ้นในช่วงไตรมาส 2/62